Diit 78
Ŋa̱th Kuɔth kɛ I-thɛ-rɛl mi thil ŋa̱th
(Dit A-thap)
1
Liɛŋɛ ŋi̱i̱cdä lö nɛɛkä,
pa̱lɛ ji̱thkun piny kɛ ruacdä!
2
Ɣän latdä ruac cäätdä,
bä rieet ti kui̱c yɛn kɛ
kä te thi̱n ni wal lat,
3
rieet ti canɛ liŋ kä ŋa̱cnɛ,
ti ca la̱tkɔn ɛ gua̱nikɔn.
4
/Canɛ kɛ bi teey kä gaatkiɛn,
banɛ kɛ la̱t ri̱c tɔ̱ bi ben tɔ̱,
kɛn lät Kuɔth tin gɔw kɛnɛ buɔ̱mdɛ,
kɛ lätkɛ tin ga̱ŋkɛ naath.
5
Cuɛ luëëk la̱t ji̱ Je-kɔb,
kä cuɛ ŋuɔ̱t la̱t ji̱ I-thɛ-rɛl,
tëë cɛ la̱r gua̱nikɔn kɛ ɣöö bakɛ
ŋi̱i̱cni gaatkiɛn.
6
Kɛ ɣöö bi ri̱c tin bi ben kɛ ŋa̱c,
kɛn gaat tin ŋot
ɛ /ka̱n ni dap,
kä bikɛ kɛ lɛ la̱t gaatkiɛn.
7
Inɔ bikɛ ŋa̱thdiɛn la̱th
kä Kuoth,
kä /ca lät Kuɔth bi lɛ pa̱l ruëëc,
kä ba cu tit ni luëëkɛ.
8
Kä /cikɛ bi ce̱tkɛ gua̱ni,
ri̱c ëë bum wi̱cdiɛn
kä ji̱ nyuɔɔni,
ɛn ri̱c in /ci lɔcdiɛn cuŋ,
kɛn nɛy tin /ci yiëëdiɛn
ŋäth ni Kuoth.
9
Kä ji̱ Ɛ-pa-rim cikɛ rɔ̱
moc bääri,
kä la barkɛ rɔ̱ kɛ cäŋ köör.
10
Kä /ci kɛn mat ruac Kuɔth tit,
kä /ca guur ni ŋuɔ̱tkɛ.
11
Kä cikɛ lätkɛ pa̱l ruëëc,
kɛnɛ lät tin ga̱ykɛ naath
tin cɛ la̱t.
12
Cɛ ti ga̱ykɛ naath la̱t
nhiam gua̱ni,
rɛy rööl I-jëp kɛnɛ
mun Dho-an.
13
Kä cuɛ bar da̱a̱k ni däär,
kä cuɛ kɛ jak kä
wä kɛ rɛydɛ,
kä cuɛ pi̱w kek ce̱tnikɛ kek.
14
Kɛ cäŋdäär la kɛ a bo̱o̱thɛ
kɛ pua̱r,
kä kɛ wäär la bo̱o̱thɛ kɛ
kɛ mac.
15
Kä cuɛ pääm wuth rɛy dɔaar,
kä cuɛ kɛ moc pi̱w ti ŋuan ti
ce̱tnikɛ pi̱w yiëër.
16
Kä cuɛ kɛ moc kɛ pi̱w rɛy pa̱a̱m,
cuɛ pi̱w jak kä lo̱ny
ce̱tnikɛ pi̱ kiɛri.
17
Kä cukɛ ŋot kɛ mi lät kɛnɛ
kä duer,
cukɛ rɔ̱ luɔ̱c Kuoth Nhial in
Di̱t ni Jɛn rɛy dɔaar.
18
Kä cukɛ Kuoth ɣɔ̱n nikɛ lo̱ckiɛn
kɛ thiecdiɛn kɛ mi̱eth in görkɛ.
19
Kä cukɛ Kuoth lat jɔ̱ɔ̱r wäkɛ i̱,
“Dëë Kuoth mi̱eth ku ŋun
rɛy dɔaar?
20
Kä mëë cɛ päm yɔ̱t
cu pi̱w ben raar,
kä cu löli tööl kɛ pi̱w.
Kä jɛn derɛ juray ŋun,
kiɛ derɛ nɛɛkɛ moc kɛ ri̱ŋ?”
21
Kɛ kui̱c ɛmɔ mëë ci Kuoth Nhial
ɛ liŋ, cuɛ gaak ɛlɔ̱ŋ,
cuɛ mac jäk kä Je-kɔb,
kä cu kɛ̈cdɛ ben kä I-thɛ-rɛl,
22
kɛ ɣöö thilɛ kɛ ŋa̱th kɛ Kuoth,
kä /ca buɔ̱m känädɛ ŋäth.
23
Kä ŋotdɛ ruacɛ kɛ pua̱a̱r nhial,
kä cuɛ thiekni nhial lɛp.
24
Kä cuɛ kɛ wuɔ̱c mana mi ba cam
ce̱tnikɛ nhiaal,
kä cuɛ kɛ moc bɛl puɔ̱rä.
25
Cu naath mi̱th kɛ mi̱th
jaakni Kuɔth,
cuɛ kɛ jäk kä mi̱th ti ŋuan.
26
Kä cuɛ jiɔam kuec känyä ca̱ŋ
jak kä put puɔ̱rä,
kä kɛ buɔ̱mdɛ cuɛ jiɔam kuec
cuëëc jak kä put,
27
cuɛ kɛ wuɔ̱c ri̱ŋ ti ŋuan
ti ce̱tnikɛ tup,
kɛnɛ diit juäät ti ŋuan ti
ce̱tnikɛ liɛt thuɔk yiëër.
28
Cu Kuoth kɛ jak kä pɛn
rɛy wecdiɛn,
kui̱ni diaal guäth in
ciɛŋ kɛn ɛ.
29
Cukɛ mi̱th a bikɛ ria̱ŋ,
kɛ ɣöö ci Kuoth kɛ ka̱m
mëë ca go̱r.
30
Duundɛ ɣöö mëë ŋotkɛ
ɛ /ka̱n mëë ca go̱r
ɛ kɛn ni päl,
ni mëë ŋot mi̱eth ni thokdiɛn,
31
cu kɛ̈c Kuɔth ben kä kɛ,
cuɛ nɛy tin bumnikɛn
rɛydiɛn näk,
kɛn ŋuɛ̈tni I-thɛ-rɛl.
32
Kä niɛ rɛy kä ti̱ti̱ ŋotkɛ
kɛ mi lät kɛn dueer,
niɛ lätkɛ tin ga̱ykɛ naath,
/ca kɛ ŋäth.
33
Kɛ kui̱c ɛmɔ cɛ ni̱nkiɛn jak
kä thuk ɛ yut ce̱tnikɛ yiëë
mi ca ŋɔk,
kä cikɛ runkiɛn thuk rɛy däkä.
34
Kä mɔ ci Kuoth kɛ näk ɔ,
la kɛn jɛ cua̱ go̱o̱r,
la kɛn dueerkiɛn a päl,
bikɛ Kuoth go̱r nikɛ
lɔcdiɛn kɛɛliw.
35
La kɛn jɛ cua̱ tiim ɛn ɣöö
Kuoth ɛ ko̱tdiɛn,
ɛn Kuoth Nhial in Dit ni Jɛn
ɛ luääkdiɛn.
36
Duundɛ ɣöö la kɛn a pɛl ni jɛ
kɛ thukiɛn,
kä lät kɛn ni jɛ kac
kɛ lëëpkiɛn.
37
/Ci kɛnɛ nhɔk kɛ lo̱ckiɛn,
kä /ca ŋäth ni mat ruacdɛ.
38
Kä ŋotdɛ tëë kɛ päl lɔaac piny,
kä pälɛ kɛ dueerkiɛn,
kä jɛn /cɛ kɛ däk,
la gakdɛ a pälɛ gua̱thni ti ŋuan,
kä /ca kɛ̈cɛ ɛlɔ̱ŋ.
39
La jɛ a caarɛ ɛn ɣöö kɛ naath,
ce̱tkɛ kɛ jiɔam in la lɔkɛ
kä /ci luny jɔk.
40
Cikɛ rɔ̱ kulɛ luɔ̱c jɛ nikä di
rɛy dɔaar,
kä cikɛ lɔcdɛ jak kä jiɛth
däär paan!
41
La kɛn jɛ a ɣɔ̱n kä ca ɣɔ̱n,
la kɛn Kuoth I-thɛ-rɛl
a jak kä ŋɛ̈ɛ̈ny.
42
Kä /ci kɛn buɔ̱mdɛ car
kɛ wuɔ̱thkiɛn,
kiɛ cäŋ ëë käänɛ nikɛ
kä gua̱n tɛ̈r.
43
Cäŋ ëë nyoothɛ ni lätkɛ tin
ga̱ykɛ naath kä I-jëp,
mëë lätdɛ ti ga̱ykɛ naath
ro̱o̱l Dho-an.
44
Cuɛ yiër ji̱ I-jëp pi̱kiɛn
locni riɛm,
kɛ ɣöö /cikɛ pi̱kiɛn bi maath.
45
Kä cuɛ rɛydiɛn jäk kä luaŋ
mi di̱i̱t mi cukɛ cam,
kä cuɛ kɛ jäk kä guëëk
ti cukɛ däk.
46
Kä cuɛ dɛy walkiɛn jäk kä kɔ̱m,
kä cuɛ bɛlkiɛn luɔ̱ny kɔryɔm.
47
Kä cuɛ ka̱a̱k walkiɛn däk
kɛ nhiaal guiiyni,
kä cuɛ jiɛn ŋɔa̱a̱pdiɛn
näk kɛ but.
48
Kä cuɛ ɣɔ̱ɔ̱kiɛn jak kä na̱kɛ
ɛ nhiaal guiiyni,
kä cua detkiɛn näk
ɛ ma̱a̱r nhial.
49
Kä cuɛ ŋɛ̈ɛ̈nydɛ luɔny rɛydiɛn,
gak däkädɛ min di̱i̱t,
kä cuɛ kɛ jäk kä ja̱a̱k
ti bikɛ däk.
50
Cɛ duɔ̱ɔ̱p rialikä kɛ kui̱ gaakdɛ,
kä /kenɛ kɛ gaŋ kä lia̱a̱,
cuɛ kɛ pa̱l ɣöö bi juey kɛ näk.
51
Cuɛ key diaal näk kä I-jëp,
kɛn key nath diaal cuɛ
kɛ näk rɛy ti̱ecni Ɣɛ̈m.
52
Kä cuɛ nɛɛkɛ bo̱th ce̱tnikɛ det
ti rɔɔm,
cuɛ kɛ bo̱th ce̱tnikɛ det
rɛy dɔaar.
53
Cuɛ kɛ bo̱th kɛ mak,
kɛ ɣöö cikɛ bi dual,
duundɛ ɣöö cu bar
ji̱ tɛ̈riɛn muɔy.
54
Kä cuɛ nɛɛkɛ nööŋ muundɛ
min rɛl rɔ,
cuɛ kɛ naŋ wi̱i̱ni päämni
tëë cɛ ka̱n.
55
Kä cuɛ döör juɔc raar
nhiamdiɛn,
kä cuɛ ka̱mkɛ ala mundiɛn,
kä cuɛ thok duëël ji̱
I-thɛ-rɛl ka̱m ti̱eckiɛn.
56
Kä ŋotdɛ ɣɔ̱n kɛn Kuoth,
kä cikɛ rɔ̱ luɔ̱c Kuoth Nhial in
Di̱t ni Jɛn.
Kä /ken kɛn luëëkɛ tit,
57
duundɛ ɣöö cukɛ thil ŋa̱th,
kä cukɛ lät a jiäk
ce̱tnikɛ gua̱ni,
ce̱tkɛ nikɛ bäär mi gɔ̱ŋgɔ̱ŋ
mi /ci lot ni duɔ̱ɔ̱p.
58
Cukɛ jakni Kuoth kä gak
kɛ gua̱th palikiɛn,
cikɛ jɛ jak kä tekɛ tiɛɛl kɛ
kui̱ kuthni jiɛnkiɛn.
59
Kä mëë ci Kuoth kɛ liŋ,
cuɛ ŋɛ̈ɛ̈ny ɛlɔ̱ŋ,
cuɛ I-thɛ-rɛl lo̱k
kɛ lo̱k mi di̱i̱t.
60
Cuɛ duelɛ min te kä Cilo päl,
ɛn kɛmɛ mëë cieŋɛ thi̱n
rɛy nath.
61
Kä cuɛ thanduk bumädɛ jak
kä pɛ̈ckɛ,
ɛn buɔ̱mdɛ cɛ jɛ jak kä naŋkɛ
ɛ ji̱ tɛ̈r.
62
Cɛ nɛɛkɛ pa̱l ɣöö bakɛ näk
kɛ mut,
cuɛ gaak ɛlɔ̱ŋ kɛ nɛɛkɛ.
63
Cu mac ŋuɛ̈tni wutnikiɛn pɛt,
kä cu ŋuɛ̈tni nyieetkiɛn thil
nɛy ti kuɛ̈nkɛ kɛ.
64
Kä cua bööth palädiɛn näk
kɛ mut,
kä /ka̱n kɛ par ɛ mänkiɛn.
65
Kä cu Kuäär ni Kuoth rɔ jiɛc
ce̱tkɛ mi kerɛ ni̱n,
cuɛ rɔ jiɛc ce̱tkɛ wut mi
ci yɔ̱ŋ kɛ kɔaŋ.
66
Kä cuɛ ji̱ tɛ̈rɛ dua̱c piny,
kä cuɛ kɛ moc kɛ mi do̱raar.
67
Kä cuɛ duel Je-kɔb lo̱k,
kä /kenɛ thok duëël
Ɛ-pa-rim mɛk.
68
Duundɛ ɣöö cuɛ wä mɛk ni
thok duëël Juda,
jɛn Päm Dha-yɔn in nhɔkɛ.
69
Cuɛ duelɛ la̱t ce̱tnikɛ
päm mi bäär,
ce̱tdɛ nikɛ piny in cɛ la̱t
ala do̱raar.
70
Cuɛ ja̱ŋdɛ ni Dee-bid mɛk,
cuɛ jɛ ka̱n ni yien deet.
71
Cuɛ jɛ ka̱n ni yien deet
cuɛ jɛ nööŋ,
kä bɛ nɛɛkɛ ni
ji̱ Je-kɔb ben yien,
kɛn nɛɛkɛ ni ji̱ I-thɛ-rɛl.
72
Cu Dee-bid kɛ yien kɛ lɔc
mi thil tiɛɛl,
kä cuɛ kɛ bo̱th kɛ ŋäc mi ro̱ŋ.
